[pic] | COMISIA COMUNITĂŢILOR EUROPENE |

Bruxelles, 24.2.2009

COM(2009) 96 final

RAPORTUL COMISIEI

Răspunsurile statelor membre la Raportul anual pe 2007 al Curții de Conturi {SEC (2009) 257}

CUPRINS

1. Domeniul de aplicare al raportului 3

2 Rezumat 3

3. Constatările generale din Declarația de asigurare pe 2007 privind gestiunea repartizată 4

4. Măsurile adoptate pentru remedierea erorilor constatate în declaraţiile de asigurare pe 2007 7

5. Acțiunile adoptate de statele membre pentru eliminarea deficiențelor 7

6. Asistarea statelor membre în îmbunătățirea proiectelor finanțate de UE 10

7. Concluzii 12

1. DOMENIUL DE APLICARE AL RAPORTULUI

În raportul anual privind fiabilitatea conturilor, legalitatea și regularitatea tranzacțiilor subiacente, Curtea de Conturi Europeană (CCE), auditorul extern al Uniunii Europene, furnizează o declarație de asigurare (DAS). Principalul scop al declarației de asigurare constă în furnizarea unei opinii de audit cu privire la înregistrarea corectă în conturi a veniturilor și cheltuielilor UE și cu privire la colectarea și cheltuirea acestora în conformitate cu toate obligațiile de natură contractuală și legală.[1]

Comisia este obligată să informeze statele membre în legătură cu detaliile raportului anual al CCE, referitor la gestionarea fondurilor pentru care sunt responsabile, imediat după comunicarea raportului, iar statele membre au obligația de a răspunde în decurs de șaizeci de zile.[2] La 11 noiembrie 2008, Comisia a comunicat în mod corespunzător aceste observații și a invitat statele membre să completeze un chestionar alcătuit din trei părți. Statele membre primiseră deja constatările Curții privind țările lor și le discutaseră cu aceasta înainte de adoptarea raportului emis. Rezumatul răspunsurilor statelor membre este prezentat în cadrul unui raport al Comisiei (însoțit de documentul de lucru al serviciilor Comisiei) către CCE, Consiliu și Parlamentul European înainte de 28 februarie 2009.

2 REZUMAT

Raportul anual pe 2007 al CCE este semnificativ din două motive. În primul rând, structura raportului a fost modificată de către Curte, iar în forma sa actuală acesta reflectă cu fidelitate noul cadru financiar. În al doilea rând, aceasta este ultima declarație de asigurare care trebuie prezentată în cadrul mandatului curent al Comisiei și al Parlamentului.

Rezultatele eforturilor depuse de către Comisie în vederea continuării îmbunătățirii cadrului de control devin vizibile la nivelul rezultatelor înregistrate de CCE. Pentru prima dată, Curtea a emis un aviz fără rezerve (curat) asupra conturilor. De asemenea, Curtea a emis avize fără rezerve privind legalitatea și regularitatea tranzacțiilor cu privire la venituri, angajamente și plăți pentru Afaceri economice și financiare și Cheltuieli administrative și alte cheltuieli. Curtea remarcă funcționarea eficientă a sistemelor de supraveghere și control din domeniile menționate, abordate ca un întreg. În schimb, în privința gestiunii repartizate predomină avizul negativ al Curții privind legalitatea și regularitatea tranzacțiilor. În plus, sistemele de supraveghere și de control din domeniile menționate sunt raportate ca fiind parțial eficiente. În domeniul Agricultură și resurse naturale, Curtea a concluzionat că tranzacțiile subiacente cheltuielilor pentru domeniul de politică în ansamblu au fost afectate de un nivel semnificativ de eroare, dar în cazul cheltuielilor din cadrul FEGA, care reprezintă 85% din cheltuielile pentru agricultură, nivelul de eroare este cu puțin sub pragul de semnificație. Curtea a identificat domeniul politicii de coeziune ca fiind domeniul cel mai afectat de pe urma erorilor, estimându-se că un procent de 11% din suma totală nu ar fi trebuit rambursat. Principalele deficiențe au fost identificate în controalele zilnice efectuate de către autoritățile de gestionare și autoritățile de plată, precum și în activitatea organismelor de audit. Este de reținut faptul că marea majoritate a tranzacțiilor auditate de către CCE se referă la perioada de programare 2000-2006.

În noiembrie 2008, la o zi după prezentarea raportului anual, Comisia a transmis fiecărui stat membru detaliile privind erorile, ca urmare a auditurilor efectuate de CCE în fiecare țară în parte. Majoritatea statelor membre au răspuns Comisiei într-o perioadă acceptabilă de timp și au oferit detalii suficiente.

Curtea clasifică erorile ca fiind „cuantificabile” sau „necuantificabile”. Statele membre sunt răspunzătoare pentru mai mult de 90% din numărul total de erori cuantificabile din gestiunea repartizată. Prin răspunsurile lor la măsurile adoptate din perspectiva erorilor cuantificabile constate, 15 dintre cele 17 state membre în cauză au furnizat anumite informații cu privire la măsurile adoptate și la rezultatele probabile. Comisia va monitoriza aceste măsuri în cadrul măsurilor adoptate pentru remedierea erorilor constatate de către Curte.

De asemenea, s-a cerut statelor membre să răspundă la șase întrebări specifice referitoare la agricultură și coeziune. În ceea ce privește agricultura, Curtea și-a exprimat îngrijorarea privind fiabilitatea plăților efectuate în temeiul sistemului de plăți unice (SPU). La această întrebare au răspuns aproape toate statele membre și au specificat realizarea câtorva îmbunătățiri. Întrebările privind coeziunea s-au bazat pe nivelul de personal și pe instruirea personalului din cadrul autorităților de gestionare și de plată. În răspunsurile trimise, câteva state membre au precizat faptul că, în ultimele 12 luni, în cadrul autorităților de gestionare și de plată a fost angajat personal nou. Peste 70% dintre statele membre au răspuns că personalul din cadrul autorităților de gestionare și de plată a primit instruire în gestiunea și controlul financiar în ultimele 12 luni.

De asemenea, s-a cerut statelor membre să răspundă la două întrebări generale. Prima întrebare se referea la discuțiile tripartite care au avut loc între Comisie, anumite state membre și CCE cu privire la erorile individuale constatate în perioada mai-iunie 2008. Șase state membre au declarat că au luat parte la discuțiile tripartite. În răspunsuri, a fost exprimată satisfacția cu privire la această inițiativă.

Cea de a doua întrebare s-a referit la modalitatea în care Comisia și-ar putea îmbunătăți rolul de autoritate de supraveghere în cadrul gestiunii repartizate. Principalele îmbunătățiri sugerate au fost: simplificarea normelor și reglementărilor, îmbunătățirile din domeniul monitorizării și orientărilor în probleme ce țin de achizițiile publice.

3. CONSTATăRILE GENERALE DIN DECLARAțIA DE ASIGURARE PE 2007 PRIVIND GESTIUNEA REPARTIZATă

Rezultatele eforturilor Comisiei de continuare a îmbunătățirii cadrului de control devin vizibile în rezultatele CCE. Cu toate că această tendință a fost observată de către unele state membre, alte state membre subliniază faptul că, pentru al 14-lea an consecutiv, Comisia nu a reușit să obțină o declarație de asigurare pozitivă. În acest context, s-a sugerat o reexaminare a abordării actuale în ceea ce privește declarațiile de asigurare și a fost salutată recomandarea Curții de stabilire a unui nivel al riscului de eroare tolerabil, atingându-se un echilibru între costuri și beneficiile controalelor.

Avizul de audit al Curții privind tranzacțiile subiacente a fost foarte similar celui prezentat în 2006. Cu toate că nivelurile estimate de eroare s-au diminuat în două domenii de politică acoperite anterior de Politici interne și de Acțiune externă, acest lucru nu a afectat imaginea de ansamblu. Totuși, Curtea a emis un aviz fără rezerve (curat) cu privire la fiabilitatea conturilor. În plus, Curtea a emis avize fără rezerve privind legalitatea și regularitatea tranzacțiilor din anumite domenii – și anume venituri, angajamente și plăți pentru Afaceri economice și financiare și Cheltuieli administrative și alte cheltuieli. Sistemele de supraveghere și de control din aceste domenii, ca întreg, funcționează în mod eficient, iar eșantionul de tranzacții selecționate au fost declarate ca neconținând nicio eroare materială.

În ansamblu, în ceea ce privește gestiunea repartizată predomină avizele negative ale Curții privind legalitatea și regularitatea tranzacțiilor. Curtea concluzionează că aceste domenii continuă să fie, în măsuri diferite, afectate de un nivel semnificativ de eroare.

Tabelul 1.1 prezintă un rezumat al rezultatelor declarației de asigurare pe capitole, în ceea ce privește legalitatea și regularitatea tranzacțiilor subiacente.

Tabelul 1.1 – Rezumatul rezultatelor declarației de asigurare pe 2007 privind legalitatea și regularitatea tranzacțiilor subiacente[3] conform interpretării efectuate de Comisie |

Rata de eroare estimată |

Venituri | Sub 2% |

Agricultură și resurse naturale – FEGA* | Sub 2 % |

Agricultură și resurse naturale – extra FEGA* | Peste 5% |

Coeziune | Peste 5 % |

Cercetare, transport și energie | Între 2% și 5% |

Acțiuni externe | Între 2 % și 5 % |

Educație și cetățenie | Între 2 % și 5 % |

Afaceri economice și financiare | Sub 2 % |

Administrație | Sub 2 % |

EDF | Între 2% și 5% |

*Aceasta este o defalcare a capitolului 5 din raportul anual al Curții.

Ratele mai ridicate de eroare estimate de către Curte se regăsesc în domenii precum Coeziunea și Dezvoltarea rurală. În domeniul în care se înregistrează cele mai multe cheltuieli, Agricultură și resurse naturale, Curtea a concluzionat că tranzacțiile subiacente cheltuielilor pentru întregul domeniu de politică au fost afectate de un nivel semnificativ de eroare. De asemenea, Curtea a afirmat că sistemele de supraveghere și de control au fost parțial eficiente. În timp ce cheltuielile pentru FEGA, care au reprezentat aproximativ 85% din nivelul total al cheltuielilor pentru agricultură, au înregistrat o rată de eroare puțin sub 2%, domeniul Dezvoltare rurală a reprezentat o parte semnificativă din rata de eroare totală. În plus, ca și în anul anterior - 2006, Curtea a remarcat faptul că Sistemul integrat de administrare și control (IACS) a fost eficient în reducerea riscului de a efectua cheltuieli necorespunzătoare, în cazurile în care a fost implementat în mod adecvat și în funcție de acuratețea și de fiabilitatea datelor introduse în sistem. Prin urmare, Curtea a recomandat unele îmbunătățiri privind identificarea, înregistrarea și gestionarea drepturilor de plată.

Curtea a identificat politica de coeziune ca fiind domeniul cel mai afectat de erori. Curtea a estimat că cel puțin 11% dintre suma totală rambursată către proiectele din domeniul politici de coeziune nu ar fi trebuit rambursată. Curtea a afirmat că sistemele de supraveghere și control (Comisia și statele membre) din domeniul politicii de coeziune au fost pentru prima dată parțial eficace în 2007. Tranzacțiile auditate de către CCE din domeniul politicii de coeziune s-au referit la perioada de programare 2000-2006. În 2007, Curtea a identificat din nou principalele deficiențe la controalele de la primul nivel, precum și la nivelul organismelor de auditare. Acestea sunt următoarele[4]:

Autorități de gestionare – verificări zilnice insuficiente privind faptul că cheltuielile sunt reale, neidentificarea declarațiilor de cheltuieli care nu se bazează pe elemente de probă corespunzătoare și neidentificarea deficiențelor din procedurile de licitație

Autorități de plată – neidentificarea cazurilor în care autoritățile de gestionare nu au efectuat verificări zilnice adecvate

Organisme de audit – neefectuarea unor verificări suficiente pentru obținerea asigurărilor privind funcționarea eficace a sistemelor de control.

Curtea a citat cerințele juridice imprecise sau complexe ca având un impact semnificativ asupra legalității și regularității tranzacțiilor din domeniul Dezvoltare rurală și Coeziune.

Cheltuielile din domeniul educației și cetățeniei sunt parțial administrate prin intermediul gestiunii partajate. Curtea a concluzionat că plățile subiacente acestui domeniu de politică au fost afectate de un nivel semnificativ de eroare. De asemenea, sistemele de supraveghere și de control au fost evaluate ca fiind parțial eficace.

4. MăSURILE ADOPTATE PENTRU REMEDIEREA ERORILOR CONSTATATE

În scrisoarea sa, Comisia a furnizat fiecărui stat membru detalii cu privire la erorile constatate ca urmare a auditurilor CCE derulate în fiecare țară. Ulterior, statul membru respectiv a fost solicitat să ofere detalii privind măsurile adoptate pentru rectificarea erorilor, precum și privind perioada în care vor fi aplicate, conținutul și rezultatul preconizat. Majoritatea statelor membre au oferit informațiile cerute într-o perioadă acceptabilă de timp. În plus, calitatea răspunsurilor a fost în general bună, câteva țări oferind informații detaliate privind măsurile adoptate referitor la constatările de audit. Comisia va monitoriza măsurile adoptate ca parte a măsurilor luate ca urmare a rapoartelor Curții.

Definirea și tratarea erorilor

Potrivit CCE „erorile pot fi legate de o condiție de plată” sau de „alte criterii de conformitate”. În prezent, Curtea clasifică erorile ca fiind „erori cuantificabile” sau „erori necuantificabile”.[5] La stabilirea impactului financiar al erorilor pentru întreaga populație de audit și la stabilirea indicelui global de eroare care urmează a fi publicat se iau în considerare numai erorile cuantificabile.

Statele membre sunt responsabile pentru mai mult de 90% din numărul total de erori cuantificabile din gestiunea partajată (100% în domeniul politicii de coeziune). Toate statele membre au oferit cel puțin un răspuns cu privire la toate erorile cuantificabile cu un indice de eroare de 100%. În fiecare caz, s-a menționat acceptarea sau refuzul și măsurile adoptate. Câteva state membre (Republica Cehă, Germania, Irlanda, Spania, Grecia și Regatul Unit) au acceptat majoritatea erorilor indicate de către Curte. În răspunsurile privind măsurile adoptate cu privire la erorile cuantificabile constatate, 15 dintre cele 17 state membre în cauză au oferit câteva informații privind măsurile adoptate și rezultatul probabil. Câteva state membre au subliniat faptul că au inițiat anumite corecții sau acestea fuseseră deja adoptate și au fost menționate sumele recuperate. În cazul unui stat membru, Grecia, în fiecare caz de eroare acceptată contribuția comunității a fost redusă la zero.

5. ACțIUNILE ADOPTATE DE STATELE MEMBRE PENTRU ELIMINAREA DEFICIENțELOR

Chestionarul trimis statelor membre includea o întrebare privind capitolul „Agricultură și resurse naturale” bazată pe îmbunătățirile aduse SPU. Curtea și-a exprimat îngrijorarea în raportul pe 2007 cu privire la fiabilitatea plăților efectuate în temeiul SPU. Conform Curții, problemele cele mai urgente care trebuiau abordate erau drepturile de plată, informații privind parcelele de teren și clarificarea și simplificarea normelor care stau la baza măsurilor, în special utilizarea rezervei naționale. Aproape toate statele membre au răspuns la această întrebare și au indicat faptul că au fost efectuate unele îmbunătățiri. O serie de noi state membre au afirmat că nu aplicau SPU. Cu toate acestea, acele state care puseseră în aplicare un astfel de sistem au indicat că fusese auditat recent și aprobat de autoritatea națională competentă. Toate aspectele menționate de Curte au fost luate în considerare. O serie de state membre care aplicau deja sistemul au menționat că se întreprindeau continuu îmbunătățiri, în special în domeniul ortofotografiei și drepturilor de plată. În plus, în câteva cazuri bazele de date erau actualizate și restructurate.

Cele patru întrebări privind Coeziunea s-au bazat pe niveluri diferite de personal și de formare a personalului din cadrul autorităților de gestionare și plată. Majoritatea statelor membre au răspuns la întrebarea privind numărul membrilor noi de personal angajați în cadrul autorităților de gestionare și plată în ultimele 12 luni. A fost angajat personal nou în contextul restructurării și în anumite cazuri pentru încheierea perioadei de programare 2000-2006, precum și pentru a acoperi programele pentru noua perioadă 2007-2013. În special în noile state membre s-a constatat în general creșterea semnificativă a numărului membrilor de personal, în cazul Bulgariei aceasta fiind de până la 88%.

Peste 70% din statele membre au răspuns pozitiv, afirmând că atât membrii personalului din cadrul autorităților de gestionare, cât și cei din cadrul autorităților de plată au urmat cursuri de formare în domeniul gestiunii și controlului financiar în ultimele 12 luni. Majoritatea țărilor aveau date statistice cu privire la formarea personalului, iar o serie de țări au subliniat faptul că în cadrul programelor de instruire sunt incluse seminarii, sesiuni de informare și conferințe privind gestiunea și controlul financiar, gestiunea programelor și gestiunea contractuală. Din cadrul pachetului de formare au făcut parte cursuri pentru formarea personalului nou angajat (într-unul din cazuri, cu o durată de până la trei zile) și cursuri de introducere. În plus, cursurile de introducere pentru angajații noi erau disponibile în 80% dintre statele membre. Aceste cursuri se compun din câteva documente fundamentale, care cuprind liste de verificare, note orientative și manuale de procedură. Câteva state membre au specificat că autoritățile de gestionare și de plată dispuneau de site-uri web și că pentru difuzarea informațiilor se utiliza în mod curent internetul. În câteva cazuri, documentația de achiziții publice a fost dificil de obținut și Lituania a declarat că în acest domeniu era necesară o susținere mai mare din partea Comisiei. Dificultățile din domeniul achizițiilor publice și problemele cu procedurile de licitație conduc, în opinia CCE, la una dintre erorile cele mai frecvente.

Întrebarea 6 s-a bazat pe observația Curții privind organismele de audit[6]. Scopul acesteia consta în identificarea motivelor eșecului organismelor de audit de efectuare a unor verificări suficiente. Aproape toate statele membre au interpretat termenul „organism de audit” drept organismul național suprem de audit și au declarat că această instituție era independentă și că activitatea efectuată de către aceasta prezenta un nivel foarte ridicat de calitate. Totuși, Curtea a făcut referire la alte entități de audit care au avut funcții de audit în contextul gestionării și controlului proiectelor, conform celor specificate la punctul 6.29 din raportul anual al CCE. Prin urmare, nu este posibil să se exploateze răspunsurile furnizate de către statele membre.

În fine, întrebarea 7 s-a referit la reducerea globală a erorilor identificate în ultimul an la nivelul fiecărei țări. Majoritatea statelor membre nu au putut efectua comparația, deoarece CCE nu a efectuat audituri în aceeași țară în doi ani consecutivi. Totuși, patru țări – Ungaria, Regatul Unit (Scoția), Polonia și Spania au observat că a existat o diminuare generală a erorilor în comparație cu rezultatele de la auditurile efectuate în anii anteriori.

Tabelul 1.2 prezintă un rezumat al numărului total de răspunsuri la chestionar, cu detalii privind creșterile de personal, instruirea personalului și documentația de introducere disponibile în statele membre.

Tabelul 1.2

Întrebare | Numărul total de răspunsuri | Numărul total de răspunsuri nefurnizate |

1) Agricultură | 24 | 3 |

2) Creșterea numărului membrilor de personal din autoritățile de gestionare și de plată | 25 | 2 |

% din creșterea numărului membrilor de personal (în cazurile în care a fost oferită și cuantificare) |

5-24% | 4 |

25-49% | 8 |

50-100% | 5 |

3) Formare în cadrul autorităților de gestionare | 24 | 3 |

% din personal a participat la activități de formare (în cazurile în care a fost oferită și cuantificare) |

5-24% | 3 |

25-49% | 5 |

50-100% | 5 |

4) Instruirea în cadrul autorităților de plată | 24 | 3 |

% din personal a participat la activități de formare (în cazurile în care a fost oferită și cuantificare) |

5-24% | 1 |

25-49% | 2 |

50-100% | 9 |

5) Conținutul cursurilor de introducere | 22 | 5 |

da | nu | fără răspuns |

Liste de verificare | 20 | 2 | 5 |

Note orientative privind strategiile de control | 17 | 5 | 5 |

Note orientative privind raportarea constatărilor de control și a indicilor de eroare | 20 | 2 | 5 |

Analizarea normelor de eligibilitate pentru verificarea declarațiilor | 19 | 3 | 5 |

Normele privind achizițiile publice | 19 | 3 | 5 |

Plățile finale-norme și verificări de efectuat | 20 | 2 | 5 |

Nereguli – consecințe | 19 | 3 | 5 |

Orice alte manuale de procedură | 19 | 3 | 5 |

6) Organisme de audit | 23 | 4 |

7) Reducerea erorilor | 23 | 4 |

8) Discuții tripartite | 24 | 3 |

6. ASISTAREA STATELOR MEMBRE ÎN ÎMBUNăTățIREA PROIECTELOR FINANțATE DE UE

În vederea stabilirii modalității prin care Comisia ar putea contribui la continuarea îmbunătățirii gestionării de către statele membre a proiectelor finanțate de UE, în chestionar au fost incluse două întrebări generale.

Prima întrebare s-a referit la discuțiile tripartite care au avut loc între CCE, anumite state membre și Comisie înainte de întâlnirile contradictorii care au avut loc în iulie 2008. Întâlnirile au fost organizate pentru discutarea erorilor constatate de către Curte privind programele și proiectele auditate, ca fundament pentru întâlnirile contradictorii și întrebarea referitoare la utilitatea acestor întâlniri, din punctul de vedere al statelor membre respective. Cea de a doua întrebare se referea la modalitatea în care Comisia ar putea îmbunătăți rolul de supraveghere în contextul gestiunii partajate.

Întâlnirile tripartite

Șase state membre au declarat că au participat la întâlniri tripartite. Răspunsurile au dezvăluit faptul că, în ciuda faptului că rezultatele întâlnirilor nu au fost întotdeauna pe deplin favorabile statelor membre respective, cu toate acestea, inițiativa s-a bucurat în general de apreciere și a fost considerată foarte utilă de către Irlanda, Grecia, Slovacia și Republica Cehă. În special, Irlanda a declarat că: „ Această procedură și această experiență au fost extrem de utile pentru autoritățile de gestiune și pentru statele membre” din următoarele motive:

„Înțelegerea proceselor și procedurilor CCE.

Încorporarea verificărilor utilizate de CCE în verificările și controalele proprii ale statelor membre.

Comunicarea personală a facilitat obținerea unui acord asupra mult mai multor chestiuni decât s-ar fi obținut prin corespondență.

Motivațiile chestiunilor rămase în raport au fost explicate în totalitate de către CCE și au fost înțelese și convenite de către statele membre.

În acest fel, toate chestiunile nesoluționate au fost rezolvate și raportul final a fost emis în timp util și în mod eficient. "

Îmbunătățirea rolului de autoritate de supraveghere al Comisiei

Statele membre au precizat că în general au fost mulțumite de modul în care Comisia și-a efectuat rolul de supraveghere și două țări au făcut referire la contractele de încredere care au fost semnate de către statele membre și de Comisie în contextul fondurilor regionale și de coeziune. În plus, statele membre au salutat consolidarea rolului Comisiei, prin emiterea unor orientări în perioada de programare 2007-2013. Totuși, puțin peste jumătate dintre statele membre și mai ales noile state membre au sugerat îmbunătățirea rolului Comisiei. Unele dintre domeniile de îmbunătățire care au fost subliniate au inclus:

- Norme și reglementări : furnizarea de orientări, cele mai bune practici și de instruire pentru autoritățile de gestionare și de plată; simplificarea normelor și normelor administrative, pentru promovarea unei implementări mai eficiente a proiectelor.

- Monitorizarea : îmbunătățirea rolului de monitorizare al Comisiei, prin oferirea unor informații suplimentare privind metodologia utilizată pentru misiunile de inspecție efectuate de către Comisie.

- Achizițiile publice : intensificarea gradului de supraveghere din domeniul achizițiilor publice și formării privind legislația comunitară; orientări pentru achizițiile publice.

7. CONCLUZII

- Comisia este în general mulțumită de calitatea răspunsurilor la chestionarul primit din partea statelor membre și de faptul că, în majoritatea cazurilor, s-a respectat termenul-limită scurt. În plus, unele state membre au pus la dispoziție și o documentație vastă privind măsurile corective utilizate.

- Statele membre au remarcat îmbunătățirea Declarației de asigurare pe 2007, care a furnizat, pentru prima dată, un aviz fără rezerve privind fiabilitatea conturilor. În domeniul gestiunii partajate, statele membre își continuă eforturile de îmbunătățire a sistemelor și de reducere a erorilor. Răspunsurile la chestionar au arătat o atitudine general pozitivă, cu îmbunătățirea numărului membrilor de personal și a nivelului de formare al acestuia în cadrul autorităților de gestionare și de plată. Erorile identificate de către Curte sunt deseori acceptate de către statele membre și, în majoritatea cazurilor, au fost deja întreprinse măsuri. Acestea vor fi urmărite de către Comisie.

- Statele membre au declarat în general că sunt mulțumite de modalitatea în care Comisia își efectuează rolul de supraveghere. Acestea au evidențiat nevoia de simplificare a normelor și normelor administrative. În plus, există solicitări adresate Comisiei în vederea consolidării și dezvoltării în continuare a orientărilor și asistenței oferite. În cele din urmă, statele membre au solicitat clarificări din partea Comisiei și a Curții de Conturi, mai ales în ceea ce privește cele mai bune practici.

[1] Curtea de Conturi Europeană – Raport anual pe 2007 privind bugetul UE – Notă informativă, p. 7.

[2] Regulamentul financiar articolul 143 alineatul (6)

[3] Raportul anual al Curții de Conturi Europene referitor la execuția bugetului privind exercițiul financiar 2007, însoțit de răspunsurile instituțiilor, JO C 286, 10.11.2008, p. 29.

[4] Raportul anual al Curții de Conturi Europene referitor la execuția bugetului privind exercițiul financiar 2007, însoțit de răspunsurile instituțiilor, JO C 286, 10.11.2008, p. 150

[5] Raportul anual al Curții de Conturi Europene referitor la execuția bugetului privind exercițiul financiar 2007, însoțit de răspunsurile instituțiilor, JO C 286, 10.11.2008, p. 28.

[6] A se vedea nota de subsol 4 de mai sus.